Normalt skal akutlæger og ambulancefolk vente med at gå ind i en bygning eller et område, hvor der eksempelvis er blevet skudt, til politiet har erklæret området for sikkert.

Men det bliver der nu lavet om på i Region Hovedstaden.

Fra årsskiftet vil der nemlig være akutlæger på arbejde døgnet rundt, som har taget en særlig uddannelse, så de kan rykke ind sammen med politiet, behandle sårede patienter og rykke ud igen.

Når lægerne rykker ind, skal de have en sort uniform på, der til forveksling ligner politiets - med både skudsikker vest og hjelm.

Det kan for eksempel være under et terrorangreb, lyder det fra Region Hovedstaden.

- Det afgørende er, at vi kan komme ind til ofrene så hurtigt som muligt. Ofte er det minutter, der afgør, om man lever eller dør, siger lægelig chef for akutberedskabet i Region Hovedstaden, Peter Berlac og uddyber:

- Hvis vi venter, til området er helt sikkert, kan de her mennesker nå at forbløde, mens de venter på, at vi kan komme ind og hjælpe dem.

- Alvorlig terrortrussel kræver nye tiltag

Uddannelsen hedder TEMS - Tactical Emergency Medical Services. Region Hovedstaden har som den første region valgt at tilbyde uddannelsen til personalet på baggrund af, at Politiets Efterretningstjenestes i den seneste trusselsvurdering betegner terrortruslen mod Danmark som alvorlig.

- Så må vi her i sundhedsvæsnet også tage terrortruslen alvorlig og begynde at tænke i nye baner, siger Peter Berlac.

Normalt arbejder akutlægerne i de karakteristiske gule jakker, men TEMS-lægerne skal have skudsikre uniformer og hjelme på - netop fordi de skal agere i ikke-sikrede områder, forklarer Peter Berlac.

- I de her taktiske situationer er vi slet ikke interesserede i, at man kan få øje på os, for så kan vi være et mål for terrorister, siger Peter Berlac og understreger, at holdene ikke kun kan bruges under eventuelle terrorangreb, men også ved eksempelvis skoleskyderier eller i andre situationer, hvor en bevæbnet gerningsmand befinder sig i et område.